Kommissionens direktiv 2001/32/EF

af 8. maj 2001

om anerkendelse af beskyttede zoner, som er udsat for særlige plantesundhedsrisici i Fællesskabet, og om ophævelse af direktiv 92/76/EØF

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 2000/29/EF af 8. maj 2000 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet(1), særlig artikel 2, stk. 1, litra h), første afsnit,

under henvisning til anmodning fra Danmark, Grækenland, Spanien, Frankrig, Irland, Italien, Østrig, Portugal, Finland, Sverige og Det Forenede Kongerige, og

ud fra følgende betragtninger:

(1) I henhold til direktiv 2000/29/EF kan der fastlægges "beskyttede zoner", som er udsat for særlige plantesundhedsrisici, og som derfor kan indrømmes særlig beskyttelse på betingelser, der er forenelige med det indre marked. Sådanne zoner blev fastlagt ved Kommissionens direktiv 92/76/EØF af 6. oktober 1992 om anerkendelse af beskyttede zoner, som er udsat for særlige plantesundhedsrisici i Fællesskabet(2), senest ændret ved direktiv 2000/23/EF(3).

(2) Der er siden sket en væsentlig udvikling i den plantesundhedsmæssige status i nogle af de zoner, der oprindelig blev anerkendt som beskyttede zoner med hensyn til de relevante skadegørere.

(3) Af oplysninger fra Danmark fremgår det, at det ikke længere er relevant at opretholde den beskyttede zone, der er anerkendt for Danmark med hensyn til Bemisia tabaci Genn. (europæiske populationer) og tomatbronzetopvirus.

(4) Visse bestemmelser om beskyttelsesforanstaltninger i Portugal over for Gonipterus scutellatus Gyll. og i Det Forenede Kongerige og Irland over for Pissodes spp. (europæiske) bør ændres for at tage hensyn til disse skadegøreres nuværende udbredelse i de respektive lande.

(5) Af oplysninger fra Det Forenede Kongerige og Sverige fremgår det, at der efter en omstrukturering af de lokale myndigheder bør foretages en ændring af den nuværende beskrivelse af de respektive beskyttede zoner med hensyn til Dendroctonus micans Kugelan og Leptinotarsa decemlineata Say.

(6) Ved direktiv 92/76/EØF blev Østrig, Irland og regionerne Apulia, Emilia-Romagna, Lombardiet og Veneto i Italien oprindelig anerkendt som beskyttet zone med hensyn til Erwinia amylovora (Burr.) Winsl. et al. for en periode, der udløb den 31. marts 2001.

(7) Af oplysninger fra Irland fremgår det, at den foreløbige anerkendelse af de beskyttede zoner for Irlands vedkommende med hensyn til Erwinia amylovora (Burr.) Winsl. et al. bør gives for en yderligere begrænset periode.

(8) Af oplysninger for Østrig og Italien fremgår det, at nogle områder i Østrig og Italien ikke længere bør anerkendes som beskyttede zoner med hensyn til Erwinia amylovora (Burr.) Winsl. et al., mens andre områder bør anerkendes som beskyttede zoner med hensyn til Erwinia amylovora (Burr.) Winsl. et al. for en yderligere begrænset periode.

(9) Af oplysninger fra Frankrig fremgår det, at nogle områder i Frankrig ikke længere bør anerkendes som beskyttede zoner med hensyn til Erwinia amylovora (Burr.) Winsl. et al.

(10) Af oplysninger fra Det Forenede Kongerige fremgår det, at den foreløbige anerkendelse af den beskyttede zone for Det Forenede Kongeriges vedkommende med hensyn til rizomania bør gives for en yderligere begrænset periode.

(11) Den nuværende afgrænsning af beskyttede zoner bør derfor ændres. Af klarhedshensyn bør der vedtages en ny liste over sådanne zoner. Direktiv 92/76/EØF bør derfor ophæves. I betragtning af de fortsatte plantesundhedsproblemer bør dette direktiv træde i kraft og gennemføres snarest muligt.

(12) De i dette direktiv fastsatte foranstaltninger er i overensstemmelse med udtalelse fra Den Stående Komité for Plantesundhed -

UDSTEDT FØLGENDE DIREKTIV:

Artikel 1

De zoner i EF, der er opført i bilaget, anerkendes som "beskyttede zoner", jf. artikel 2, stk. 1, litra h), første afsnit, i direktiv 2000/29/EF med hensyn til de skadegørere, der er anført ud for disse zoner i bilaget.

Når det gælder litra b), punkt 2, for Irland, for Italien (Emilia-Romagna: provinserne Forli-Cesena, Parma, Piacenza og Rimini; Lombardiet; Trentino-Alto Adige: provinsen Bolzano; Veneto) og for Østrig (Burgenland, Kärnten, Niederösterreich, Osttiro, Steiermark og Wien) anerkendes de nævnte zoner indtil den 31. marts 2002.

Når det gælder litra d), punkt 1, anerkendes den nævnte zone i Det Forenede Kongerige indtil den 31. marts 2002.

Artikel 2

Forlængelsen af anerkendelsen ud over de i artikel 1 nævnte datoer og ændringer af listen over beskyttede zoner som omhandlet i artikel 1 foretages efter proceduren i artikel 18 i direktiv 2000/29/EF, idet der tages hensyn til resultaterne af de relevante undersøgelser, som gennemføres på grundlag af de i EF gældende betingelser og under tilsyn af Kommissionens eksperter.

Artikel 3

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 21. maj 2001. De anvender dem fra den 22. maj 2001. De underretter straks Kommissionen herom. Når medlemsstaterne vedtager disse love og administrative bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

2. Medlemsstaterne meddeler straks Kommissionen de vigtigste nationale retsforskrifter, som de udsteder på det område, der er omfattet af dette direktiv. Kommissionen underretter de øvrige medlemsstater herom.

Artikel 4

Direktiv 92/76/EØF ophæves med virkning fra den 22. maj 2001.

Artikel 5

Dette direktiv træder i kraft på dagen for offentliggørelsen i De Europæiske Fællesskabers Tidende.

Det anvendes fra den 22. maj 2001.

Artikel 6

Dette direktiv er rettet til medlemsstaterne.

Udfærdiget i Bruxelles, den 8. maj 2001.

På Kommissionens vegne

David Byrne

Medlem af Kommissionen

(1) EFT L 169 af 10.7.2000, s. 1.

(2) EFT L 305 af 21.10.1992, s. 12.

(3) EFT L 103 af 28.4.2000, s. 72.

BILAG

ZONER I EF, DER ANERKENDES SOM "BESKYTTEDE ZONER" FOR SÅ VIDT ANGÅR DE SKADEGØRERE, SOM ER ANFØRT UD FOR DISSE

>TABELPOSITION>